楊廷秀送牛尾貍侑以長句次韵
作者：周必大
朝代：宋

paragraphs: 江南十月方肅霜，小槽初滴鵝兒黄。
頗思指動異味嘗，門正張羅誰末將。
披綿强來推不去，枯蝦欲進止之戶。
羊羶豕腥尤可厭，肪截脂凝在何處。
草玄子雲黄門郎，遺我黑質而白章。
形之硬語弩力强，寫以奇字侔史蒼。
愧無纖手色傾國，壓糟磨刀走臧獲。
喜于左手持蟹黄，美勝八珍熟熊白。
古來貍首歌侯門，名以牛後真屈君。
從今玉汝洗俗諺，好與紈袖陪梁園。
公詩如貂不煩削，我續狗尾句空著。